城南亭作
作者：張說
朝代：唐

paragraphs: 珂馬朝歸連萬石，矟門洞啓親迎客。
北堂珍重琥珀酒，庭前列肆茱萸席。
長袖遲回意緒多，清商緩轉[目]騰波。
舊傳比翼侯家舞，新出將雛主第歌。
漢家絳灌餘兵氣，晉代浮虛安足貴。
正逢天下金鏡清，偏加日飲醇醪意。
誰復遨遊不復歸，閑庭莫畏不芳菲。
會待城南春色至，竟將花柳拂羅衣。